Reeksverkragter swaar gestrafArgieffoto Brig. Selvy Mohlala, woordvoerder van die polisie in Mpumalanga, het gesê Nunu Nkosinathi Nkabinde is Vrydag in die hooggeregshof in Kwaggafontein tot 196 jaar tronkstraf gevonnis. Die hof het gehoor dat Nkabinde en twee makkers tussen 2010 en 2014 ŉ skrikbewind in Kwaggafontein, Vlaklaagte en Tweefontein gevoer het. Die drie het vroue tussen die ouderdomme van 18 en 20 oorval, hul klere uitgetrek en dan om die beurt verkrag. Die slagoffers is ook hierna beroof. Volgens Mohlala was van die slagoffers se kêrels geforseer om toe te kyk terwyl hulle verkrag is. Nkabinde is op 14 Augustus 2014 in hegtenis geneem. Hy is positief verbind aan agt sake van verkragting, agt sake van roof met verswarende omstandighede, twee van roof sowel as drie ander aanklagte. Nkabinde is op sewe van die verkragtingsake tot lewenslange tronkstraf gevonnis en 15 jaar tronkstraf op die agtste verkragtingsaak. Die lewenslange vonnisse sal gelyklopend uitgedien word. Op die agt aanklagte van roof met verswarende omstandighede is Nkabinde tot ŉ totaal van 120 jaar tronkstraf gevonnis. Hy is tot ses jaar tronkstraf gevonnis op die ander aanklagte.